《羊肠河吊古》
明代·周瑛

停车走上羊肠坡，千山万山高峨峨。下有长江深不测，江水瀰瀰生寒波。

忆昔王师靖南鄙，眼底牛羊欲平噬。谁知螂蚁亦善斗，龙象有力翻为踬。

至今风雨江上来，炮声隐隐犹鸣雷。三军精魄想未散，欲为厉鬼擒其魁。

古人行师有纪律，千里赴敌无败没。未闻出城一舍许，坐使全军暴骸骨。

我来感此泪横流，长歌激烈歌不休。颇恨当年谋国者，不知常武修王犹。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。